En ole varautunut ylimääräisiin lääkekuluihin enkä kotikaranteenin aikaisiin lisäkuluihin ruuan hankkimisessa. Mitä teen?
Lääkkeiden kotiinkuljetuksesta aiheutuvat lisäkulut voidaan poikkeustilanteessa katsoa kuuluvan asiakkaalle tarpeellisten terveydenhuoltokulujen piiriin. Kela voi sisällyttää ne apteekille annettuun maksusitoumukseen, mikäli asiakkaalle myönnetään perustoimeentulotukea. Ruoka sisältyy toimeentulotuen perusosaan, ja siihen liittyvät lisäkustannukset ovat täydentävän toimeentulotuen menoja, mikäli sellaisia aiheutuu. Niihin tuki haetaan Kelan perustoimeentulotuen päätöksen jälkeen kunnan sosiaalitoimesta. Kunnilla on myös muita, paikallisia järjestelyjä ruokaostosten järjestämiseksi. Niistä kannattaa kysyä suoraan asuinkunnasta.
fi
Kela, työttömyyskassat ja kunnat saavat nyt runsaasti työttömyysetuus- ja toimeentulotukihakemuksia.Onko hakemusten käsittelyä joustavoitettu jotenkin?
Työttömyysetuushakemusten käsittelyä nopeutetaan 11.5.2020 alkaen. Ministeriö on antanut Kelalle ja kunnille ohjeita toimeentulotukihakemusten mahdollisimman sujuvasta käsittelystä koronaepidemian aikana. Asiakkaan mahdollisuudet vaikuttaa vaikkapa omaan työllistymiseensä tai asunnon vaihtamiseen ovat nyt kriisin johdosta vähäiset, joten joistakin asiakkaaseen kohdistuvista vaatimuksista on väliaikaisesti luovuttu. Poikkeustilanteessa tarpeettomia liitteitä ja selvityksiä ei vaadita. Tämä vähentää myös Kelan ja kuntien työmäärää.
fi
Kuulun riskiryhmään. Olenko oikeutettu korvauksiin jos jään kotiin?
Riskiryhmään kuuluminen ei itsessään oikeuta korvauksiin. Jos henkilö jää omalla päätöksellä karanteenia vastaaviin olosuhteisiin, vaikkakin hallituksen suositusten mukaisesti, ei hän lähtökohtaisesti ole oikeutettu korvauksiin. Jos riskiryhmään kuuluvat työskentelevät tehtävissä, joissa etätöiden tekeminen on mahdotonta ja altistuminen on suurta, tulee työnantajan pyrkiä siirtämään riskiryhmiin kuuluvat henkilöt vähemmän riskialttiisiin tehtäviin. Etätöitä tulee suosia tällä hetkellä kaikissa tehtävissä, joissa se on mahdollista.
fi
Minulla ei ole vakituista asuntoa. Mitä teen, jos minut määrätään tartuntatautilain mukaiseen karanteeniin?
Vastuu tilapäismajoituksen järjestämisestä on asuinkuntasi sosiaalitoimella, jonne viranomaisten on otettava yhteyttä jo karanteeniin määrätessä, mikäli selviää, ettei asuntoa ole.
fi
Minulla on väliaikaisia vaikeuksia selvitä asumiskuluistani. Joudunko muuttamaan halvempaan asuntoon saadakseni toimeentulotukea?
Perustoimeentulotuessa huomioidaan asumismenot todellisen suuruisina. Asumismenojen normaalitilanteissa tehtävästä kohtuullisuusarvioinnista on luovuttu uusien asiakkaiden osalta poikkeustilanteen ajaksi, eikä heille siis anneta kehotusta asunnon vaihtamiseen.
fi
Minun on nyt todella vaikea päästä työhön tai kuntouttavaan työtoimintaan. Pienentyvätkö tukeni tämän takia?
Tartuntatautitilanteen takia kuntouttavan työtoiminnan ryhmässä tapahtuvat toimintamuodot on pitkälti keskeytetty. Sosiaali- ja terveysministeriö on linjannut, että kunta voi jatkaa kuntouttavan työtoiminnan järjestämistä epidemian aikana, jos se pystyy toteuttamaan sen tavalla, jossa tartuntatautiriski on minimoitu ja asiasta on sovittu asiakkaan kanssa. Tällöin asiakkaalle voidaan maksaa kuntouttavaan työtoimintaan liittyvät etuudet ja kulukorvaukset. Kunta voi myös keskeyttää kuntouttavan työtoiminnan epidemiatilanteen ajaksi, jos se ei pysty toteuttamaan toimintaa riskit minimoivalla muulla tavalla. Tämä edellyttää, että asiasta on informoitu TE-toimistoa ja asiakasta. Toiminnan ollessa keskeytyneenä, asiakas ei menetä etuuttaan eikä toimeentulotukea alenneta, mutta kulukorvausta ei voida maksaa.
fi
Noudatan hallituksen suosituksia ja olen vapaaehtoisesti karanteenia vastaavissa olosuhteissa. Olenko oikeutettu tartuntatautipäivärahaan, väliaikaiseen epidemiatukeen tai johonkin muuhun korvaukseen?
Jos henkilö jää omalla päätöksellä karanteenia vastaaviin olosuhteisiin, vaikkakin hallituksen suositusten mukaisesti, ei hän lähtökohtaisesti ole oikeutettu korvauksiin. Töistä ei voi jäädä omalla päätöksellä pois, vaan työsopimukseen perustuva työntekovelvoite on voimassa myös virusepidemian aikana. Ensisijaisesti töitä tulisi järjestellä työpaikalla mahdollisuuksien mukaan esimerkiksi etätöiden muodossa tai siirtymällä vähemmän riskialttiisiin tehtäviin. Tartuntatautipäivärahaan henkilö on oikeutettu silloin, kun infektiolääkäri on määrännyt hänet karanteenia vastaaviin olosuhteisiin. Tartuntatautipäivärahaa haetaan Kelalta ja tarkempaa tietoa tartuntatautipäivärahan saamisen ehdoista saa Kelasta. Väliaikaisella epidemiatuella korvataan ansionmenetystä tilanteessa, jossa henkilö jää palkatta pois töistä hoitamaan varhaiskasvatukseen tai lähiopetukseen oikeutettua lasta epidemian aikana. Ansionmenetystä korvataan myös tilanteessa, jossa henkilö on ohjattu karanteenia vastaaviin olosuhteisiin tultuaan ulkomailta Suomeen. Korvauksen saaminen edellyttää työntekijän ja työnantajan välistä sopimusta palkattomasta poissaolosta (Tiedote: Koronaepidemian takia pois töistä oleville väliaikaista tukea) Tartuntatautipäivärahalla ja väliaikaisella epidemiatuella korvataan ansionmenetystä. Eläkkeellä olevat henkilöt, jotka eivät eläkkeen rinnalla tee ansiotyötä, eivät näin ollen ole oikeutettuja korvaukseen.
fi
Olen joutunut lomautetuksi/ irtisanotuksi. Mistä minun tulee hakea tukea?
Omasta työttömyyskassasta tai Kelasta. Työttömyyskassat ja Kela vastaavat kaikista hakemuksiin ja niiden käsittelyyn liittyvistä asioista.
fi
Olen joutunut lomautetuksi/ irtisanotuksi. Mistä tiedän olenko oikeutettu ansiopäivärahaan, peruspäivärahaan, tai työmarkkinatukeen?
Ota yhteys omaan työttömyyskassaan tai Kelaan. Työttömyyden perusteella olet oikeutettu joko työttömyyspäivärahaan (ansiopäivärahaan tai peruspäiväraha), tai työmarkkinatukeen. Lisätietoja työttömyysetuuksista Kelan sivuilla. Seuraa Kelan sivua työttömyysturvasta koronatilanteessa.
fi
Olen palkatta pois töistä voidakseni hoitaa lasta kotona. Olenko oikeutettu korvaukseen?
Väliaikaisella epidemiatuella korvataan ansionmenetystä silloin, kun lapsi ei osallistu varhaiskasvatukseen tai koulun lähiopetukseen ja tästä syystä vanhempi jää palkatta kotiin hoitamaan lasta epidemian aikana hallitusten suositusten mukaisesti. Tuki koskee vanhempia, joiden lapset ovat varhaiskasvatuksessa, esiopetuksessa tai perusopetuksen 1-3 vuosiluokalla. Tukeen on oikeutettu myös erityisen tuen tarpeessa olevan oppilaan sekä pidennetyn oppivelvollisuuden ja valmistavan opetuksen piirissä olevan oppilaan vanhempi.  Oikeus tukeen on Suomessa työ- tai virkasuhteessa olevalla vanhemmalla tai huoltajalla, tai vanhemman tai huoltajan kanssa samassa taloudessa asuvalla puolisolla.  Korvausta maksetaan, jos ansionmenetystä ei korvata muun lain, kuten tartuntatautilain, nojalla. Korvauksen saaminen edellyttää työntekijän ja työnantajan välistä sopimusta palkattomasta poissaolosta. Tuki on saman suuruinen kuin vähimmäismääräinen vanhempainpäiväraha eli 28,94 euroa arkipäivältä (723,50 euroa kuukaudessa). Tukea maksetaan 16.3. lähtien poikkeusolojen ajan. Koululaisten vanhemmille tukea maksetaan koulun lukukauden ajalta. Tukea haetaan takautuvasti Kelalta.
fi
Olen tullut ulkomailta Suomeen ja minut on asetettu karanteenia vastaaviin olosuhteisiin. Minun pitäisi palata töihin, mutta en voi tehdä etätöitä. Olenko oikeutettu korvaukseen?
Väliaikaista epidemiatukea maksetaan ulkomailta Suomeen saapuville henkilöille, jotka on ohjattu karanteenia vastaaviin olosuhteisiin, ja ovat tästä syystä palkattomasti poissa töistä. Myös maahan saapuva kausityöntekijäryhmä voi saada tukea, jos työsuhteen alussa on kahden viikon palkaton poissaolo karanteenia vastaavissa olosuhteissa. Korvauksen edellytys on Suomessa voimassa oleva työ- tai virkasuhde, josta on palkatta poissa. Tukea maksetaan korkeintaan 14 vuorokauden ajan Suomeen saapumisesta. Korvausta maksetaan, jos ansionmenetystä ei korvata muun lain, kuten tartuntatautilain, nojalla. Korvauksen saaminen edellyttää työntekijän ja työnantajan välistä sopimusta palkattomasta poissaolosta.  Tuki on 28,94 euroa arkipäivältä (723,50 euroa kuukaudessa). Tukea maksetaan 16.3. lähtien poikkeusolojen ajan. Tukea haetaan takautuvasti Kelalta.
fi
Omavastuuajan tulee täyttyä, ennen kuin olen oikeutettu työttömyyskorvaukseen. Tuleeko tähän joustoa?
Työttömyysturvan alkamista edeltävä viiden päivän omavastuuaika poistuu. Tämä koskee ansiopäivärahaa, peruspäivärahaa ja työmarkkinatukea. Lait tulevat voimaan 15.4.2020, ja ne ovat voimassa 6.7.2020 saakka. Muutoksia sovelletaan takautuvasti 16.3.2020 alkaen.
fi
Rahani ovat aivan loppu. Joudunko odottamaan toimeentulotukipäätöstä pitkään?
Päätös perustoimeentulotuesta on tehtävä lain mukaan 7 arkipäivän kuluessa. Koska odotettavissa on ruuhkaa hakemusten käsittelyyn, tämä tavoiteaika voi ylittyä. Sosiaali- ja terveysministeriö on suositellut, että täysin rahattomien ja kiireellisten tilanteiden hakemukset asetetaan etusijalle.
fi
Tuloni romahtivat rajoitusten vuoksi. Mitä minun pitää tehdä, jotta olen oikeutettu toimeentulotukeen? Joudunko esimerkiksi myymään omaisuuttani?
Toimeentulotukea myönnettäessä huomioidaan lähtökohtaisesti kaikki käytettävissä olevat tulot ja omaisuus. Lyhytaikaista tukea voidaan myöntää poikkeusoloissa ilman, että omaisuutta tarvitsee realisoida. Tämä ei kuitenkaan koske käteisvaroja, joiden käyttäminen ensin oman elatuksen turvaamiseen on poikkeusoloissa kohtuullista.
fi
Työssäoloehdon täyttäminen on edellytys työttömyyspäivärahan saannille. Onko palkansaajan työssäoloehtoa lyhennetty?
Palkansaajien työssäoloehto muutetaan väliaikaisesti 13 kalenteriviikkoon, kun se normaalisti on 26 kalenteriviikkoa. Yrittäjän ei-omistavilla perheenjäsenillä työssäoloehto muutetaan väliaikaisesti 26 kalenteriviikkoon, kun se normaalisti on 52 kalenteriviikkoa. Lait tulevat voimaan 15.4.2020, ja ne ovat voimassa 6.7.2020 saakka. Muutoksia sovelletaan takautuvasti 16.3.2020 alkaen.
fi
Työttömyyspäivärahalla on enimmäismaksuaika. Miten lomautetuksi tuleminen vaikuttaa tähän?
Lomautuksen perusteella maksettava työttömyyspäiväraha ei kuluta työttömyyspäivärahan enimmäismaksuaikaa nykytilanteessa. Muutos siis parantaa turvaa, jos työttömyys pitkittyisi.  Lait tulevat voimaan 15.4.2020, ja ne ovat voimassa 6.7.2020 saakka. Muutoksia sovelletaan takautuvasti 16.3.2020 alkaen.
fi